Perd gered ná hy vir dood langs pad gelos wordDeur Megan Gittins Zulu soos hy langs die pad gevind is. (Foto: Facebook via @WetnoseARC) ŉ Perd wat vir die dood langs ŉ grondpad oos van Pretoria gelos is, het nou hoop op ŉ nuwe lewe nadat hy deur diereliefhebbers van ŉ gewisse dood gered is. ŉ Plaaslike inwoner van Cullinan het die tien jaar oue perd, nou gedoop Zulu, in die gras Dinsdag langs ŉ grondpad in die gebied aangetref. Oomblikke vantevore het dié inwoner gesien hoe iemand vir Zulu van ŉ sleepwa af trek, hom langs die pad los en wegjaag. Daar was volgens die inwoner nog ŉ perd agter op die sleepwa. “Toe ons daar aangekom het, het dit gelyk asof Zulu dood is,” sê Veronica van Greunen, ŉ inspekteur van die Wetnose-dierereddingskuiling. Sy verduidelik dat Zulu gely het aan dehidrasie en algemene verwaarlosing. “Hy’t vlak asemgehaal en nie regtig gereageer nie, maar toe ons vir hom water gegee het, is dit asof hy ŉ tweede lewe gekry het,” verduidelik sy. Zulu is dadelik na Wetnose se skuiling in Bronkhorstspruit geneem waar ŉ veearts onmiddellik begin het om hom te behandel. Ná ŉ goeie nagrus op ŉ sagte bed het Zulu egter steeds nie opgestaan of geëet nie. Van Greunen verduidelik werknemers van Wetnose het ŉ spanpoging aangewend om hom op sy voete te kry en hom gemasseer om sy bloedsirkulasie te verbeter. Sy spiere was styf, so hy’t aanvanklik eers rondgewankel voordat hy sy voete gevind het, sê Van Greunen. Zulu wou dadelik ŉ draai loop en het sy dors verder geles met ŉ bietjie water. Zulu by die Wetnose-dierereddingskuiling. (Foto: Facebook via @WetnoseARC) Van Greunen sê Zulu het nog ŉ lang pad van herstel wat voorlê en is nog nie buite gevaar nie. “Ons begin nou om sy wonde te behandel. Hy het ŉ oorinfeksie wat ons moet behandel en sy hoewe lyk baie sleg,” verduidelik sy. Om Zulu se sensitiewe hoewe te genees moet ŉ hoefsmid, ŉ persoon wat professioneel vir perdehoewe sorg, elke ses weke sy hoewe behandel. Hoewel Zulu vandag op sy voete is, is hy steeds baie swak. “Sodra hy behoorlik kos inneem en gewig aansit, sal hy van sy krag terugkry,” sê Van Greunen. “Ons het hoop – ons baklei vir hom.” Die mense wat Zulu langs die pad gelos het, is egter nog nie gevind nie. Van Greunen het ŉ beroep op die publiek gedoen om enige inligting oor dié mense by Wetnose aan te meld sodat geregtigheid geskied. “Ons wil weet waar kom Zulu vandaan en waar die ander perd ook is. Die saak kan nie net daar gelos word nie,” sê Van Greunen.